C 15/5

Nimen rekisteröintihakemuksen julkaiseminen maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdan nojalla

(2020/C 15/05)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla kolmen kuukauden kuluessa tästä julkaisemisesta.

YHTENÄINEN ASIAKIRJA

”CAŞCAVAL DE SĂVENI”

EU-nro: PGI-RO-02361 – 27.4.2017

SAN () SMM (X)

1. Nimi (nimet)

”Caşcaval de Săveni”

2. Hakemuksen esittävä(t) maa(t)

Romania

3. Maataloustuotteen tai elintarvikkeen kuvaus

3.1 Tuotetyyppi

Luokka 1.3 Juustot

3.2 Kuvaus 1 kohdassa nimetystä tuotteesta

Cașcaval de Săveni on puolikova, vähintään 60 päivän ajan kypsytetty juusto, jonka juustomassa on kaltattu. Tällainen juusto valmistetaan lehmän raakamaidosta, jolle tehdään entsymaattinen koagulointi juoksuttimen avulla ja joka jalostetaan alueelle ominaisen menetelmän mukaisesti.

Fysikaalis-kemialliset ominaisuudet:

Ominaisuus Mittayksikkö Arvo Kosteuspitoisuus % enintään 44 Rasvapitoisuus % vähintään 23 Rasvapitoisuus suhteessa kuiva-aineeseen % vähintään 38 Natriumkloridi % 1,5–3

Aistinvaraiset ominaisuudet:

Ulkonäkö: Kokonaiset juustot ovat muodoltaan kuutiomaisia tai lieriömäisiä, niissä ei ole vääristymiä ja niiden pinta on puhdas. Juuston ulkopuoli on kokonaan ohuen kuoren peitossa. Ulkopuolelta juusto on tummemman keltainen kuin sisäpuolelta. Caşcaval de Săveni -juustoa myydään kahdessa muodossa: vahaseoksella päällystettynä tai lämpökutistuvalla kalvolla peitettynä.

Leikkauspinta: Tuote on homogeeninen eikä murene. Yksittäiset käymiskuplat ovat sallittuja. Tuotteen siivut irtoavat kaistaleina rikkoutumatta.

Rakenne: taikinamainen, kimmoisa ja kermainen.

Väri: kermankeltaisesta vaaleankeltaiseen, yhdenmukainen kaikissa juustoissa.

Maku ja aromi: miellyttävä, sekä makea että suolainen, aavistuksen verran karvas, muistuttaa jalopähkinää, mikä johtuu proteolyyttisestä käymisestä. Kypsymisen aikana aromi voimistuu ja alkaa muistuttaa paikallisen kasvillisuuden mukaista kosteaa maata (kukkaiset aromit). Nämä aromit siirtyvät raaka-aineen kautta lopputuotteeseen.

Muoto ja mitat: Caşcaval de Săveni -juuston tahkot ja suorakaiteen muotoiset harkot painavat 0,450–9 kiloa.

3.3 Rehu (vain eläinperäiset tuotteet) ja raaka-aineet (vain jalostetut tuotteet)

Caşcaval de Săveni -juuston valmistuksessa käytetään raaka-aineena lehmän raakamaitoa, joka saadaan paikallisista eläimistä yksilöidyllä maantieteellisellä alueella. Eläimet ovat perinteisiä paikallisia nautakarjarotuja, kuten ”Sura de stepă” ja ”Bucșan”, joita on risteytetty muiden suuria maitomääriä tuottavien nautakarjarotujen kanssa.

Jotta maito soveltuu juuston valmistuksen tekniseen prosessiin, sillä on oltava seuraavat ominaisuudet:

— Raakamaidon tiheys – vähintään 1,026 g/cm3.

— Kokonaishappopitoisuus – 15–19 °Th (Thorner)

— Rasvapitoisuus – vähintään 3,2 % rasvaa

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

Seuraavien tuotantovaiheiden on tapahduttava yksilöidyllä maantieteellisellä alueella: raaka-aineen (maidon) tuotanto, maidon keruu ja kuljetus, vastaanotto jalostuslaitoksissa, juustomassan tuotanto, juuston valmistus ja kypsytys.

3.5 Tuotteen, johon rekisteröity nimi viittaa, viipalointia, raastamista, pakkaamista jne. koskevat erityiset säännöt

–

3.6 Tuotteen, johon rekisteröity nimi viittaa, merkitsemistä koskevat erityiset säännöt

Pakkausmerkintä sisältää seuraavat tiedot:

— tuotteen nimi ”Cașcaval de Săveni”, jonka jäljessä ilmaisu ”Indicație Geografică Protejată” (suojattu maantieteellinen merkintä) tai lyhenne ”IGP” (SMM) (käännettynä sen maan kielelle (kielille), jossa tuote pidetään kaupan);

— tuotantotilan nimi;

— tarkastus- ja sertifiointielimen nimi.

4. Maantieteellisen alueen tarkka rajaus

Hallinnollisesta näkökulmasta katsottuna maantieteellinen alue vastaa Botoșanin piirikunnan pohjoisosaa, toisin sanoen seuraavia: Bucecea, Vârfu Câmpului, Cândeşti, Mihăileni, Dersca, Hilișeu-Horia, Lozna, Şendriceni, Văculeşti, Brăeşti, Leorda, Dimăcheni, Corlăteni, Broscăuţi, Dorohoi, Ibăneşti, Pomîrla, Cristineşti, George Enescu, Cordăreni, Vorniceni, Ungureni, Unţeni, Ştiubieni, Havîrna, Hudeşti, Conceşti, Darabani, Mileanca, Drăguşeni, Săveni, Vlăsineşti, Dîngeni, Truşeşti, Dobîrceni, Hăneşti, Avrămeni, Adăşeni, Coţuşca, Viişoara, Păltiniş, Rădăuţi Prut, Mitoc, Manoleasa, Mihălăşeni, Ripiceni ja Suharău.

5. Yhteys maantieteelliseen alueeseen

Cașcaval de Săveni -juuston ja maantieteellisen alueen välinen yhteys perustuu tuotteen erityiseen laatuun ja pitkäikäiseen maineeseen, joka perustuu useiden sukupolvien harjoittamaan maidonjalostukseen aina juustomestari Nicolae Caranicasta lähtien.

Maidontuotanto tällä maantieteellisellä alueella mahdollistaa paitsi paikallisten laidunresurssien optimaalisen käytön perinteisten käytäntöjen mukaisesti myös paikallisista eläimistä saadun maidon käytön. Eläimet ovat perinteisiä paikallisia nautakarjarotuja, kuten ”Sura de stepă” ja ”Bucșan”, joita on risteytetty muiden suuria maitomääriä tuottavien nautakarjarotujen kanssa.

Maitoa tuotetaan suuria määriä, mikä liittyy karjan laiduntamien kasvien ja karjalle annetun rehunerityisyyteen. Se soveltuu Cașcaval de Săveni -juuston valmistukseen, sillä juoksettuma, joka saadaan juoksutteen lisäämisen jälkeen juustomassan aikaan saamiseksi, on kiinteämpi, mikä tekee siitä ihanteellisen juuri tämän juuston jalostustavalle.

Caşcaval de Săveni -juuston tyypilliset ominaisuudet johtuvat seuraavista tekijöistä:

— raaka-aineen (maidon) laatu: todennettu rasvapitoisuus on vähintään 3,2 %, mikä vaikuttaa suoraan tuotteen homogeenisuuteen;

— maidon perinteinen käsittely, jossa eri vaiheet (kuten juoksettuman leikkaaminen juustoharpulla, juustomassan kalttaaminen ja vaivaaminen sekä juustomassan eli ”buricin” kaataminen muotteihin) tehdään käsin, mikä mahdollistaa eri vaiheiden paremman valvonnan;

— tuotteen pitkä kypsytys (60 päivää) alhaisessa lämpötilassa (2–8 °C), kunnes tuote saa jalopähkinää muistuttavan hieman karvaan maun, jonka aiheuttaa proteolyyttinen käyminen.

Maantieteellisen alueen, maaperän ja paikallisten ilmasto-olojen välinen yhteys on suotuisa kasvistoltaan monipuolisten luonnonlaidunten kehittymiselle, mikä vaikuttaa osaltaan Cașcaval de Săveni -juuston valmistuksessa käytettävän maidon laatuun.

Maidon ominaisuudet liittyvät kumpuilevaan maastoon, joka on suotuisa sellaisten laidunten ja nurmien kehittymiselle, joilla on monipuolista kasvillisuutta seuraavasti: 50–60 % ruohoja, 35–40 % palkokasveja ja 5–10 % muiden lajien rehukasveja, jotka tekevät laitumista erityisen korkealaatuisia. Erilaisten kasvilajikkeiden runsaus ja hyvä uudelleenkasvu mahdollistavat suuren rehutuotoksen sekä eläinten ruokinnassa tarvittavien proteiinien ja vitamiinien suuren pitoisuuden. Lisäksi luonnollinen laiduntaminen Săvenin yksilöidyn maantieteellisen alueen kukkulaisilla laitumilla tuottaa tulokseksi maitoa, jossa säilyy osa paikallisen kasvillisuuden aromista. Nämä aromit siirtyvät sitten osittain lopputuotteeseen.

Caşcaval de Săveni -juuston laatuun vaikuttaa se, että käytetään lehmän raakamaitoa, joka kuumennetaan 30–33 celsiusasteeseen juoksutteen aktivoimiseksi, mikä mahdollistaa paikallisen mikrobikasvuston toiminnan. Tästä syystä Caşcaval de Săveni -juusto eroaa muista samankaltaisista tuotteista. Tämä vaihe on tärkeä Caşcaval de Săveni -juuston ominaispiirteiden saavuttamisen kannalta.

Caşcaval de Săveni -juuston erottaa muista samaan luokkaan kuuluvista tuotteista pitkä kypsytysaika (60 päivää) alhaisessa lämpötilassa (2–8 °C). Tämä pitkä kypsytysaika antaa tuotteelle homogeenisen ja kermaisen koostumuksen ja syventää värin kermankeltaisesta vaaleankeltaiseen. Maussa on jalopähkinän vivahteita sekä hieman proteolyyttisestä käymisestä johtuvaa karvautta. Lisäksi aromi, joka voimistuu kypsytyksen aikana, muistuttaa kosteaa maata.

Yksilöity maantieteellinen alue on suotuisa karjankasvatukselle, mistä kertoo se, että alueella on pidetty elävien eläinten markkinoita 1500-luvulta lähtien. Karjankasvatusperinnettä pidetään edelleen yllä. Botoșani on Romanian toiseksi tärkein lääni karjan lukumäärän perusteella ja tärkein, mitä tulee Bucșan-rodun kanssa risteytettyyn karjaan, joka tuottaa suuria määriä korkealaatuista maitoa.

Maidon laatu ja runsaus Săvenin alueella johti maidonjalostuslaitoksen rakentamiseen vuonna 1959. Maidon jalostustavan monipuolistamiseksi ja sellaisen tuotteen saamiseksi, joka hyödyntää maantieteellisen alueen potentiaalia, käännyttiin (vuonna 1963) kuuluisan juustomestarin, Nicolae Caranican, puoleen.

Juustomestari Caranica ohjasi Săvenin ja sen lähialueiden nuoria työntekijöitä sukupolvien ajan. Hän siirsi heille eteenpäin maidonjalostuksen perinteitä, opetti heille cașcavalin valmistamisen salat ja näytti, miten cașcavalin valmistustekniikat yhdistetään paikallisiin menetelmiin: juustomassaa vaivataan ”barulălla” (puinen lasta) ja kaltataan noin 80 °C:ssa pajukoreissa (joista kuuma suolavesi valuu pois), minkä jälkeen kuumaa juustomassaa vaivataan käsin, se muotoillaan ”buriciksi”, jota puristetaan, jotta ilma poistuu ja saadaan tiivis massa.

Sen aikaiset nuoret työntekijät puolestaan oppivat hallitsemaan cașcavalin valmistuksen taidon, joka on säilynyt tähän päivään asti. He ovat siirtäneet eteenpäin taidon muuntaa lehmän raakamaito cașcavaliksi.

Botoșanin alueen paikallislehdessä Clopotul (”Kello”) julkaistiin vuonna 1986 artikkeli, jossa todettiin, että vuosikymmenten ajan Săvenin laitoksessa on tehty maidosta cașcavalia käsityönä. Tämän seurauksena laitosta oli laajennettava asiakkaiden kysyntään vastaamiseksi Romaniassa ja ulkomailla.

Cașcaval de Săveni -juustoa valmistava laitos tuli tunnetuksi sekä Romaniassa että ulkomailla, ja sen aikainen lehdistö viittasi artikkeleissaan usein Cașcaval de Săveni -juuston pitkäikäiseen maineeseen ja laatuun. Tässä yhteydessä voidaan mainita myös eräs artikkeli (miehestä, joka antoi cașcavalin lahjaksi Romanialle ja maailmalle), joka ilmestyi 28. helmikuuta 2001 lehdessä Jurnalul de dimineață (”Aamu-uutiset”), ja Filip Corneliun kirja Secvente botosănene (”Botoșanin sekvenssit”), jonka kustantamo Sport-Turism julkaisi vuonna 1983 (s. 96–97). Paikallisten asukkaiden juustonvalmistustoimintaa sekä Caşcaval de Săveni -juuston mainetta esiteltiin yksityiskohtaisesti professori Constantin Cojocarun kirjassa Orașul Săveni – Monografie (”Monografia Săvenin kaupungista”), jonka AXA julkaisi Botoșanissa vuonna 2001 (s. 194–195).

Eritelmän julkaisutiedot

https://madr.ro/docs/ind-alimentara/2018/caiet-sarcini-cascaval-saveni-2017.pdf

(tämän asetuksen 6 artiklan 1 kohdan toinen alakohta)

(1) EUVL L 343, 14.12.2012, s. 1.